**Έκθεση της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων για την πρόταση νόμου «Ο περί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) (Τροποποιητικός) Νόμος του 2022»**

**Παρόντες:**

 Νίκος Κέττηρος, πρόεδρος Γιώργος Κάρουλλας

 Χρίστος Χριστοφίδης Χρίστος Σενέκης

 Χρίστος Χριστόφιας Μιχάλης Γιακουμή

 Νίκος Γεωργίου

 Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων μελέτησε την πιο πάνω πρόταση νόμου, που κατατέθηκε από τον κ. Πανίκο Λεωνίδου εκ μέρους της κοινοβουλευτικής ομάδας του Δημοκρατικού Κόμματος, σε τέσσερις συνεδρίες της, που πραγματοποιήθηκαν στις 22 Μαρτίου, 5 Απριλίου και στις 17 και 24 Μαΐου 2022. Στην πρώτη συνεδρία της επιτροπής κλήθηκαν και παρέστησαν ο Διευθυντής της Υπηρεσίας Διαχείρισης Τουρκοκυπριακών Περιουσιών, εκπροσωπώντας και το Τμήμα Πολεοδομίας και Οικήσεως του Υπουργείου Εσωτερικών, εκπρόσωποι του Τμήματος Κτηματολογίου και Χωρομετρίας του ίδιου υπουργείου, της Παγκύπριας Οργάνωσης Βιοτεχνών Επαγγελματιών Καταστηματαρχών (ΠΟΒΕΚ) και της Παγκύπριας Ένωσης Προσφύγων (ΠΕΠ).

 Η Νομική Υπηρεσία της Δημοκρατίας, παρ’ όλο που κλήθηκε, δεν εκπροσωπήθηκε στις συνεδρίες της επιτροπής.

 Σημειώνεται ότι κατά τη συζήτηση της πρότασης νόμου παρέστησαν επίσης τα μέλη της επιτροπής κ. Ζαχαρίας Κουλίας και Κωστής Ευσταθίου και το μη μέλος της και εισηγητής της πρότασης νόμου κ. Πανίκος Λεωνίδου.

 Σκοπός της πρότασης νόμου είναι η τροποποίηση του περί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) Νόμου, ώστε να ρυθμιστεί η δυνατότητα επίλυσης ορισμένων σοβαρών προβλημάτων που αντιμετωπίζουν οι μισθωτές τουρκοκυπριακών (Τ/Κ) ακινήτων. Ειδικότερα, με την προτεινόμενη ρύθμιση δύναται o Κηδεμόνας Τουρκοκυπριακών Περιουσιών να παραχωρεί το δικαίωμα επέκτασης της χρήσης του Τ/Κ ακινήτου, το οποίο είχε παραχωρηθεί για σκοπούς αυτοστέγασης και για σκοπούς επαγγελματικής στέγης.

 Σύμφωνα με τον εισηγητή της πρότασης νόμου, ορισμένα Τ/Κ ακίνητα τα οποία είχαν παραχωρηθεί για οικιστική χρήση, λόγω της οικονομικής δυσπραγίας των κατόχων τους έχουν αξιοποιηθεί και ως επαγγελματική στέγη για βιοποριστικούς σκοπούς. Περαιτέρω, σύμφωνα με τον ίδιο, η προτεινόμενη ρύθμιση κρίνεται αναγκαία λόγω του ότι το δικαίωμα το οποίο έχουν θεμελιώσει επί σειρά ετών οι πιο πάνω μισθωτές με την αξιοποίηση των Τ/Κ ακινήτων και ως επαγγελματικής στέγης περιορίζεται δυστυχώς μέχρι σήμερα από τις διατάξεις της κείμενης νομοθεσίας.

 Στο πλαίσιο της συζήτησης της πρότασης νόμου, ο Διευθυντής της Υπηρεσίας Διαχείρισης Τουρκοκυπριακών Περιουσιών δήλωσε ότι συμφωνεί με τις πρόνοιές της, επισημαίνοντας παράλληλα ότι και το Τμήμα Πολεοδομίας και Οικήσεως, το οποίο τον εξουσιοδότησε να μεταφέρει τις θέσεις του, συμφωνεί με τις πρόνοιες της πρότασης νόμου.

 Όλοι οι ενδιαφερόμενοι φορείς που παρέστησαν στη συζήτηση της πρότασης νόμου δήλωσαν ότι συμφωνούν με τους σκοπούς και τις επιδιώξεις της εν λόγω πρότασης νόμου.

 Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων, αφού έλαβε υπόψη όλα όσα τέθηκαν ενώπιόν της και αφού επέφερε όλες τις αναγκαίες νομοτεχνικές διορθώσεις στο κείμενο της πρότασης νόμου, επιφυλάχθηκε να τοποθετηθεί επί των προνοιών της κατά τη συζήτησή της στην ολομέλεια του σώματος.

7 Ιουνίου 2022

Αρ. Φακ.: 23.02.063.003-2022

ΣΚ/ΝΧ,ΑΓ/ΘΗ